Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 110/13/6609	Rimavská Sobota, 25.3.2013
EEČ : 2-49-33-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 06.11.2012 od 08.00 h do 12.45 h v katastrálnom území obce XXXXX, na parcele č. 2243, z lesného porastu č. 874/10, ktorý patrí do lesného pôdneho fondu, bez povolenia ručnou pílou vypílil drevnú hmotu a to lipa v celkovom množstve 0,10 m3, túto naložil na dvojkolesový ručný vozík, po čom bol prichytený policajnou hliadkou Obvodného oddelenia PZ XXXXX, čím poškodenému Lesom SR, š.p. Banská Bystrica, odštepný závod XXXXX spôsobil škodu vo výške 3,78 €. 

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ XXXXX sp. zn. ORP-107/RČ-RS-13 zo dňa 08.02.2013 bolo začaté trestné stíhanie a vznesené obvinenie XXXXX za prečin krádeže podľa  § 212 ods. 2 písm. d) Trestného zákona na tom skutkovom základe, že dňa 06.11.2012 od 08.00 h do 12.45 h v katastrálnom území obce XXXXX, na parcele č. 2243, z lesného porastu č. 874/10, ktorý patrí do lesného pôdneho fondu, bez povolenia vypílil ručnou pílou drevnú hmotu a to lipa v celkovom množstve 0,10 m3, túto naložil na dvojkolesový ručný vozík, po čom bol prichytený policajnou hliadkou Obvodného oddelenia PZ XXXXX čím poškodenému Lesom SR, š.p. Banská Bystrica, odštepný závod XXXXX spôsobil škodu vo výške 3,78 €. 
 
	Obvinený XXXXX sa v prípravnom konaní k spáchaniu skutku priznal v celom rozsahu, pričom priebeh skutkového deja popísali tak, ako je to vyššie uvedené. Ďalej uviedol, že odcudezné drevo mu bolo odobraté policajtmi.. S podmienečným zastavením trestného stíhania podľa § 216 Trestného poriadku súhlasil. 

	Poškodený XXXXX, splnomocnený zástupca Lesov SR, štátny podnik Banská Bystrica, Odštepný závod XXXXX, vedúci lesnej správy XXXXX uviedol, že obvinený odcudzením drevnej hmoty lipa v množstve 0,10 m3 spôsobil škodu vo výške 3,78 €. Odcudzená drevná hmota bola organizácii vrátená. Dodal, že menovanému nebolo vydané povolenie na ťažbu dreva.

	Svedkovia XXXXX  a XXXXX, policajti, zhodne uviedli, že pri bezpečnostnej akcii zameranej na odhaľovanie krádeží drevnej hmoty  dňa 06.11.2012 okolo 11.00 h skontrolovali osobu, ktorá tlačila dvojkolesový ručný vozík s čerstvo vypílenou drevnou hmotnou. Zistili, že ide o osobu XXXXX, ktorá nemá žiadne doklady, ani súhlas na výrub drevnej hmoty. Odcudzenú drevnú hmotu v množstve 0,10 m3 zaistili a vrátili poškodenému.

	Svedok XXXXX, lesník lesnej správy XXXXX uviedol, že dňa 06.11.2012 bol policajtmi informovaný o krádeži dreva - lipy o priemere 20 cm. Vypílením stromu bola stanovená odcudzená drevná hmota v množstve 0,10 m3. Odcudzenú drevnú hmotu od policajtov aj prevzal. Dodal, že obvinenému nebolo vydané žiadne povolenie na výrub dreva. 

Z výpisu z katastra nehnuteľnosti vyplýva, že v katastrálnom území obce XXXXX pozemok č. 2243 o výmere 372694 m2  je lesný pozemok. 

	Z potvrdení o zaistení veci vyplýva, že bola zaistená osobe XXXXX dňa 06.11.2012 o 12.45 h drevná hmota o množstve 0,10 m3, ktorá bola vrátená XXXXX. Zároveň boli u menovanej osoby zaistené veci a to dvojkolesový ručný vozík  a ručná píla, ktoré mu následne boli aj vrátené. 

	Obvinený je stíhaný za prečin, za ktorý Trestný zákon účinný v čase spáchania činu stanovuje trest odňatia slobody, ktorého horná hranica neprevyšuje päť rokov. 

	Obvinený XXXXX tým, že bez povolenia vypílil z lesného porastu, ktorý patrí do lesného pôdneho fondu, drevnú hmotu o objeme 0,10 m3 v hodnote 3,78 €, ktorú odcudzil, naplnil zákonné znaky skutkovej  podstaty  prečinu   krádeže   podľa  § 212   ods.  2  písm.  d)  Trestného  zákona po stránke objektívnej. Po stránke subjektívnej ide o priamy úmysel podľa § 15 písm. a) Trestného zákona, pretože obvinený chcel porušiť a aj porušil záujem chránený Trestným zákonom.  

Obvinený XXXXX je z miesta trvalého bydliska hodnotený ako slušný občan. Z výpisu ústrednej evidencie priestupkov Ministerstva vnútra Slovenskej republiky vyplýva, že nebol stíhaný v priestupkovom konaní. Podľa odpisu z registra trestov doteraz súdom trestaný nebol. 
 
	Obvinenému bola určená skúšobná doba na 12 mesiacov, teda na dolnej hranici polovici trestnej sadzby, ktorá je s prihliadnutím na jeho doterajší život a okolnosti prípadu postačujúca. 

	Vzhľadom ku skutočnosti, že boli splnené podmienky na postup podľa § 216 ods. 1 písm. a), písm. b), písm. c) Trestného poriadku, rozhodol som o podmienečnom zastavení trestného stíhania tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor